text: Ny rådgivning om skader over telefonen
  24 april 2012 kl. 06.34
  Syddanske patienter får nu ny hjælp: Rådgivning om skader og behandling af dem over telefonen.
  Skal jeg møde op på skadestuen, eller kan jeg selv rense mit sår? Hvor lang er ventetiden på skadestuen?
  Det kan patienter få svar på over telefonen fra efteråret 2012 ved at ringe ind til en skaderådgivningstelefon og få rådgivning om behandling af skader samt oplysninger om skadestueventetider.
  
  130.000 opkald
  Det er Region Syddanmark, der stiller rådgivning til rådighed. 
  Det er personalet på regionens fælles akutmodtagelser i Odense, Kolding, Aabenraa eller Esbjerg, der vil være klar til at modtage opkaldene. Der forventes 130.000 opkald om året.
  
  Vil spare 
  Med rådgiviningstelefonen håber politikerne at spare på udgifterne til skadestuerne. 
  Skaderådgivningstelefonen visiterer ikke patienterne, og borgerne har stadig fri adgang til skadestuerne i Region Syddanmark.
  